b"\n_START_ARTICLE_\nDanielle Darrieux\n_START_SECTION_\nBiografie\n_START_PARAGRAPH_\nDanielle Darrieux s-a n\xc4\x83scut \xc3\xaen Bordeaux, Fran\xc8\x9ba, \xc3\xaen timpul Primului R\xc4\x83zboi Mondial, dar \xc8\x99i-a petrecut copil\xc4\x83ria la Paris. Tat\xc4\x83l ei, Jean Darrieux, era medic oftalmolog, iar mama sa, Marie-Louise Darrieux-Witkowski (descendent\xc4\x83 a unei familii cu origini alsaciene \xc8\x99i poloneze), era o c\xc3\xa2nt\xc4\x83rea\xc8\x9b\xc4\x83 celebr\xc4\x83. Danielle a avut un frate mai mic, Olivier Darrieux (1921-1994), care a devenit \xc8\x99i el actor._NEWLINE_Decesul prematur al lui Jean Darrieux (\xc3\xaen urma unei crize cardiace), pe c\xc3\xa2nd Danielle avea doar \xc8\x99apte ani, a constr\xc3\xa2ns-o pe mama ei s\xc4\x83 predea lec\xc8\x9bii de canto pentru a-\xc8\x99i \xc3\xaentre\xc8\x9bine familia._NEWLINE_\xc3\x8enc\xc4\x83 din copil\xc4\x83rie, Danielle Darrieux a dovedit c\xc4\x83 are talent muzical. Vocea sa, de\xc8\x99i nu era puternic\xc4\x83, era corect\xc4\x83 \xc8\x99i cu un timbru clar. A urmat studii muzicale pentru violoncel \xc8\x99i pian. La v\xc3\xa2rsta de 14 ani a intrat la clasa de violoncel de la Conservatoire national sup\xc3\xa9rieur de musique et de danse de Paris._NEWLINE_Afl\xc3\xa2nd c\xc4\x83 doi produc\xc4\x83tori de film, Delac \xc8\x99i Vandal, caut\xc4\x83 o fat\xc4\x83 de 13-14 ani pentru un rol \xc3\xaen urm\xc4\x83torul lor film, Danielle se prezint\xc4\x83 la studiourile din \xc3\x89pinay-sur-Seine unde d\xc4\x83 o prob\xc4\x83 care se dovede\xc8\x99te a fi concludent\xc4\x83. Debuteaz\xc4\x83 astfel \xc3\xaen cinematografie, la v\xc3\xa2rsta de 14 ani, \xc3\xaen filmul Le Bal (1931) regizat de Wilhelm Thiele._NEWLINE_\xc3\x8e\xc8\x99i continu\xc4\x83 cariera de actri\xc8\x9b\xc4\x83 cu roluri de fete curajoase, dar capricioase, juc\xc3\xa2nd al\xc4\x83turi de actori populari ai cinematografiei franceze din acea perioad\xc4\x83: Jean-Pierre Aumont, Henry Garat, Pierre Mingand \xc8\x99i Albert Pr\xc3\xa9jean (cu care a jucat \xc8\x99ase comedii muzicale)._NEWLINE_Frumuse\xc8\x9bea ei fizic\xc4\x83 \xc8\x99i capacitatea de a combina actoria cu c\xc3\xa2ntecul \xc8\x99i dansul au f\xc4\x83cut s\xc4\x83 i se ofere numeroase alte roluri. \xc3\x8endeosebi rolul ei din filmul Mayerling (1936) a adus-o \xc3\xaen aten\xc8\x9bia presei \xc8\x99i a criticilor de film._NEWLINE_Regizorul \xc8\x99i scenaristul Henri Decoin, cu care Danielle Darrieux se c\xc4\x83s\xc4\x83torise \xc3\xaen 1935, a \xc3\xaencurajat-o s\xc4\x83 fac\xc4\x83 un nou pas \xc3\xaen carier\xc4\x83, la Hollywood. Ea a semnat cu Universal Studios un contract pentru filmul The Rage of Paris (1938), \xc3\xaen care a jucat cu Douglas Fairbanks, Jr. Ulterior, ea a ales s\xc4\x83 se \xc3\xaentoarc\xc4\x83 \xc3\xaen Fran\xc8\x9ba, unde a continuat s\xc4\x83 primeasc\xc4\x83 roluri \xc3\xaen filme. \xc3\x8en 1939 joac\xc4\x83 \xc3\xaentr-un nou film, Coup de foudre, regizat de so\xc8\x9bul s\xc4\x83u, Henri Decoin, dar filmul r\xc4\x83m\xc3\xa2ne neterminat din cauza izbucnirii celui de-al Doilea R\xc4\x83zboi Mondial, iar cei doi so\xc8\x9bi se retrag \xc3\xaen vila lor din Saint-Palais-sur-Mer (departamentul Charente-Maritime)._NEWLINE_\xc3\x8en timpul ocupa\xc8\x9biei germane a Fran\xc8\x9bei, Danielle Darrieux a continuat s\xc4\x83 joace \xc3\xaen filme, o decizie care a fost aspru criticat\xc4\x83 de c\xc4\x83tre unii dintre compatrio\xc8\x9bii s\xc4\x83i. Ea a divor\xc8\x9bat Henri Decoin (cu care a p\xc4\x83strat \xc3\xaens\xc4\x83 rela\xc8\x9bii amicale), apoi s-a \xc3\xaendr\xc4\x83gostit de Porfirio Rubirosa, un diplomat din Republica Dominican\xc4\x83, cu care s-a c\xc4\x83s\xc4\x83torit \xc3\xaen 1942. Opiniile anti-naziste ale lui Rubirosa au f\xc4\x83cut ca acestuia s\xc4\x83 i se impun\xc4\x83 domiciliu for\xc8\x9bat \xc3\xaen Germania. \xc3\x8en schimbul libert\xc4\x83\xc8\x9bii lui Rubirosa libertatea, Danielle Darrieux fost de acord s\xc4\x83 fac\xc4\x83 o c\xc4\x83l\xc4\x83torie de promovare a cinematografiei franceze la Berlin. Cuplul a tr\xc4\x83it apoi \xc3\xaen Elve\xc8\x9bia p\xc3\xa2n\xc4\x83 la sf\xc3\xa2r\xc8\x99itul r\xc4\x83zboiului, dar cei doi au divor\xc8\x9bat \xc3\xaen anul 1947. Danielle Darrieux s-a c\xc4\x83s\xc4\x83torit apoi cu scenaristul Georges Mitsikid\xc3\xa8s, \xc3\xaen 1948; cei doi au fost \xc3\xaempreun\xc4\x83 p\xc3\xa2n\xc4\x83 la moartea lui Mitsikid\xc3\xa8s (1991)._NEWLINE_Dup\xc4\x83 r\xc4\x83zboi \xc8\x99i-a reluat activitatea actoriceasc\xc4\x83, juc\xc3\xa2nd \xc3\xaen mai multe filme produse \xc3\xaen Fran\xc8\x9ba, printre care Ruy Blas \xc8\x99i Occupe-toi d'Am\xc3\xa9lie. \xc3\x8en 1950 Danielle Darrieux a revenit la Hollywood, unde a primit roluri \xc3\xaen mai multe filme. Astfel, ea a ap\xc4\x83rut \xc3\xaen produc\xc8\x9bia muzical\xc4\x83 MGM Rich, Young and Pretty (1951, regia Norman Taurog). Regizorul Joseph L. Mankiewicz a convins-o s\xc4\x83 mai r\xc4\x83m\xc3\xa2n\xc4\x83 la Hollywood \xc8\x99i s\xc4\x83 joace \xc3\xaen 5 Fingers (1952), cu James Mason. La \xc3\xaentoarcerea \xc3\xaen Fran\xc8\x9ba, ea a ap\xc4\x83rut \xc3\xaen filmul lui Max Oph\xc3\xbcls Madame de... (1953), cu Charles Boyer, \xc8\x99i \xc3\xaen Ro\xc8\x99u \xc8\x99i Negru (1954), cu G\xc3\xa9rard Philipe. \xc3\x8en 1955 a jucat \xc3\xaen L'Amant de Lady Chatterley (\xe2\x80\x9eAmantul doamnei Chatterley\xe2\x80\x9d), a c\xc4\x83rui tem\xc4\x83, sexualitatea f\xc4\x83r\xc4\x83 inhibi\xc8\x9bii, a dus la cenzurarea filmului \xc3\xaen Statele Unite. Ultimul film \xc3\xaen care a jucat la Hollywood a fost produs de United Artists: Alexandru cel Mare (1956), \xc3\xaen care a interpretat rolul Olimpiei, mama lui Alexandru cel Mare (\xc3\xaen rolurile principale juc\xc3\xa2nd Richard Burton \xc8\x99i Claire Bloom)._NEWLINE_Dup\xc4\x83 \xc3\xaentoarcerea de la Hollywood, a continuat s\xc4\x83 primeasc\xc4\x83 roluri principale \xc3\xaen numeroase filme franceze, \xc3\xaen general bine primite de public \xc8\x99i de criticii de specialitate. \xc3\x8en paralel, Danielle Darrieux s-a re\xc3\xaentors \xc8\x99i la activitatea teatral\xc4\x83. Astfel, \xc3\xaen 1963, ea a jucat \xc3\xaen comedia romantic\xc4\x83 La robe mauve de Valentine (o adaptare dup\xc4\x83 romanul lui Fran\xc3\xa7oise Sagan), la Teatrul Chatelet din Paris._NEWLINE_\xc3\x8en filmul muzical Domni\xc8\x99oarele din Rochefort (1967), regizat de Jacques Demy, ea a fost singurul actor care \xc8\x99i-a interpretat singur\xc4\x83 partitura, ceilal\xc8\x9bi actori fiind dubla\xc8\x9bi de c\xc3\xa2nt\xc4\x83re\xc8\x9bi profesioni\xc8\x99ti._NEWLINE_\xc3\x8encep\xc3\xa2nd din 1970, Danielle Darrieux \xc8\x99i-a \xc3\xaemp\xc4\x83r\xc8\x9bit cariera artistic\xc4\x83 \xc3\xaentre film, teatru \xc8\x99i apari\xc8\x9bii la televiziune. Astfel, \xc3\xaen 1970, ea a \xc3\xaenlocuit-o pe Katharine Hepburn \xc3\xaen musicalul de pe Broadway Coco, inspirat din via\xc8\x9ba lui Coco Chanel. Critica de specialitate din New York a apreciat-o, remarc\xc3\xa2nd \xc8\x99i u\xc8\x99urin\xc8\x9ba cu care ea a jucat \xc8\x99i a c\xc3\xa2ntat \xc3\xaen limba englez\xc4\x83. \xc3\x8en cinematografie, \xc8\x99i-a continuat cu succes cariera de actri\xc8\x9b\xc4\x83, astfel c\xc4\x83 \xc3\xaen 2001 a \xc3\xaemplinit 8 decenii de activitate, timp \xc3\xaen care a interpretat peste 100 de roluri \xc3\xaen filme. Ulterior, a mai avut c\xc3\xa2teva apari\xc8\x9bii \xc3\xaen filme \xc8\x99i \xc3\xaen piese de teatru \xc8\x99i a dublat unele personaje din filme de anima\xc8\x9bie._NEWLINE_La 9 aprilie 2004 a fost distins\xc4\x83 cu Legiunea de onoare \xc3\xaen grad de comandor._NEWLINE_Actri\xc8\x9ba a decedat la 17 octombrie 2017, la c\xc3\xa2teva luni dup\xc4\x83 ce \xc3\xaemplinise respectabila v\xc3\xa2rst\xc4\x83 de 100 de ani."